ওয়ানডে র্যাঙ্কিংয়ে সর্বোচ্চ ষষ্ঠ স্থানে উঠেছিল বাংলাদেশ। বর্তমানে অবস্থান সাতে। কিন্তু টেস্ট ক্রিকেটে এই গ্রাফটা দীর্ঘ ১৮ বছরে ছিল হতাশারই। সব সময় শেষের দিকেই থাকতে হয়েছে। অবশেষে কিছুটা অগ্রগতি, যা বাংলাদেশের ইতিহাসে প্রথমবারের মতো। টেস্ট র্যাঙ্কিংয়ে বাংলাদেশের অবস্থান এখন অষ্টম। পেছনে ওয়েস্ট ইন্ডিজ ও জিম্বাবুয়ে। দারুণ এই সাফল্যে খুশির আবহ ক্রিকেটাঙ্গনে। গতকাল মিরপুরে যেমনটি বললেন জাতীয় দলের ক্রিকেটার সৌম্য সরকার। তার মতে, এমন খবর অবশ্যই খুশি ও ভালোলাগার। তবে এই অবস্থান ধরে রেখে আরো কীভাবে উপরে যাওয়া যায়, সেই চিন্তা করতে হবে।